Natalia Khoudgarian
Natalia Khoudgarian (sündinud 1973 Moskvas) on armeenia päritolu Kanada maletaja, naiste rahvusvaheline meister (1996). Khoudgarian on neljakordne Kanada naiste malemeister (2006, 2007, 2011, 2012). Ta kvalifitseerus FIDE tsooniturniiri võiduga kolmel korral naiste maailmameistrivõistluste turniirile (2006, 2008, 2012). 2006. aastal Jekaterinburgis sai ta turniiritabelis 61. asetuse. Kaotas seal avaringis Aleksandra Kostenjukile. Septembris 2008 Naltšikis toimunud MM-i turniirist keeldus ta poliitilistel põhjustel osalemast (nagu ka USA maletaja Irina Krush). 2012. aastal MM-i turniiril Hantõ-Mansiiskis kaotas ta avaringis Zhao Xuele ja 32 parema hulka ei pääsenud. Ta on mänginud Kanada naiskonna koosseisus viiel naiste maleolümpial (1996, 2006, 2008, 2012, 2014).